Diari Oficial de la Generalitat Valenciana


Sumari del DOGV 2774, del 20-06-1996 (1996/838519)

DECRET 107/1996, de 5 de juny, del Govern Valencià, pel qual se segreguen i agreguen, recíprocament, porcions dels termes municipals de Cárcer i Alcàntera de Xúquer.
---------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1996/06/05/179/dof/vci/html**

### Dades del document

Número de DOGV
:   2774

Data del DOGV
:   20-06-1996

Secció del DOGV
:   ALTRES DISPOSICIONS

Número del document
:   1996/838519


Data del document
:   05-06-1996

Organisme emissor
:   Conselleria de Presidència

Tipus de document
:   Decret

DECRET 107/1996, de 5 de juny, del Govern Valencià, pel qual se segreguen i agreguen, recíprocament, porcions dels termes municipals de Cárcer i Alcàntera de Xúquer.   
Els ajuntaments de Cárcer i Alcàntera de Xúquer tramitaren un expedient amb caràcter voluntari per a segregar i agregar recíprocament ambdues porcions dels seus termes municipals.  
L'expedient ha estat tramitat d'acord amb les prescripcions legals, després d'apreciar-se la concurrència de les circumstàncies exigides legalment per a procedir a la segregació.  
L'article 31.8 de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, atribueix a la Generalitat la competència exclusiva per a l'alteració de termes municipals, competència que es troba d'acord amb allò que disposa l'article 13 de la Llei 7/1985, de 2 d'abril, reguladora de les Bases de Règim Local, i el Reial Decret 3318/1983, de 25 d'agost, de Traspàs de funcions i serveis de l'Administració de l'Estat a la Generalitat Valenciana en matèria d'Administració Local.  
Per tant, d'acord amb el Consell d'Estat, a proposta del conseller de Presidència, i acreditat el compliment de les prescripcions exigides en la legislació vigent, tant de caràcter procedimental com substantives, prèvia deliberació del Govern Valencià en la reunió del dia 5 de juny de 1996  
DECRETE  
Article 1  
1. Se segreguen ambdues porcions dels termes municipals de Cárcer i Alcàntera de Xúquer, per a la seua agregació recíproca.  
2. Les porcions segregades són les següents:  
a) Segregació del terme d'Alcàntera de Xúquer per a la seua agregació al terme de Cárcer d'una superfície de 5.515m2.  
b) Segregació del terme de Cárcer per a la seua agregació al terme d'Alcàntera de Xúquer d'una superfície de 3.636m2.  
La nova línia del terme serà la següent:  
La rectificació del límit s'inicia a la carretera comarcal de la Pobla Llarga a Sumacàrcer, que travessa les dues poblacions amb la següent denominació: avinguda de la Ribera Alta a Alcàntera de Xúquer, i avinguda de València a Cárcer.  
La línia del límit anterior parteix amb un tram recte pel mig de l'avinguda Riu Xúquer, d'uns 75 metres lineals de llargària, aproximadament, fins a l'encreuament amb els carrers de la Virreina Na Germana de Cárcer i de Jaume Roig d'Alcàntera de Xúquer. En aquest punt es produeix un esquivament a l'esquerra, i parteix una nova alineació d'uns 75 metres lineals de llargària, fins a l'encreuament amb la sèquia Interpolat. Aquest tram coincideix sensiblement amb les alineacions corresponents a les façanes edificables de Cárcer.  
En l'encreuament amb la citada séquia, es produeix un esquivament a la dreta, d'uns 13 metres lineals, i parteix una nova alineació d'uns 60 metres lineals i després un gir a l'esquerra i una nova alineació d'uns 95 metres lineals, i aquests últims trams coincideixen aproximadament amb les alineacions proposades per als solars d'Alcàntera de Xúquer.  
Fins a aquest punt la línia divisòria, encara que trencada i irregular, discorreria per la via pública, i s'acosta, primer, a la banda de les façanes de Cárcer, i després, a les façanes d'Alcàntera de Xúquer, però envaeix escassament els solars edificables.  
A partir d'aquí, un esquivament a la dreta d'uns 22 metres lineals, i la línia divisòria de termes envaeix quasi un terç de les dues illes de cases edificables d'Alcàntera de Xúquer compreses entre els carrers de Sant Doménec i del Rollet, als solars que formen una cantonada entre l'avinguda del Riu Xúquer i el carrer de Luis Brunchú. La nova alineació té uns 77 metres pel nucli urbà d'Alcàntera de Xúquer.  
En passar els 77 metres lineals d'alineació recta, paral·lela a l'avinguda Riu Xúquer, s'esdevé un nou esquivament, ara a l'esquerra, que es desvia 60 metres lineals, en perpendicular a l'avinguda, la creua i s'introdueix en el nucli urbà de Cárcer, a l'illa de cases compresa entre el carrer de Casto Momblanch i el carrer de Barcelona.  
La nova alineació continua uns 115 metres lineals, en direcció nord i es produeix un nou esquivament a l'esquerra, d'uns 8 metres lineals, i després continua sent novament en direcció nord, fins a eixir del nucli urbà de Cárcer, i continua per terrenys de sòl no urbanitzable.   
Així, la línia divisòria dels termes en el tram del nucli urbà, comprés entre l'avinguda de la Ribera Alta d'Alcàntera de Xúquer i l'avinguda de València de Cárcer i el final del sòl urbà al nord d'ambdues poblacions, es fa coincidir amb l'eix de l'avinguda que separa ambdues poblacions, el qual coincideix, alhora, amb el centre d'una tanca que separa la citada avinguda en dos direccions de trànsit. El nou llindar està format per dues alineacions rectes:  
La primera va des de les avingudes de la Ribera Alta i València, fins a l'encreuament dels carrers de Sant Doménec i de Miguel Gomis.  
La segona alineació, amb un gir aproximat d'uns 11 graus centesimals respecte a la primera, va des de l'esmentat encreuament de carrers fins al final del nucli urbà de Cárcer, que és el més extens per aquest costat.  
Article 2  
Es procedirà a la partició de les porcions segregades.  
DISPOSICIONS FINALS  
Primera  
Es faculta el conseller de Presidència per a dictar les disposicions que puga exigir el desplegament i l'execució d'aquest decret.  
Segona  
El present decret té efectes a partir del dia següent al de la publicació en el Diari Oficial de la Generalitat Valenciana.  
Les persones interessades podran interposar contra aquest decret que posa fi a la via administrativa, després de la comunicació prèvia preceptiva al Govern Valencià, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la notificació del present Decret, d'acord amb allò que estableix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 58 i 57.2.f de la Llei de la Jurisdicció Contenciosa Administrativa (disposició addicional onzena de la citada Llei 30/1992). Tot això sense perjudici que s'utilitze qualsevol altra via que es considere oportuna.  
Castelló de la Plana, 5 de juny de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller de Presidència,  
JOSÉ JOAQUíN RIPOLL SERRANO


Còpia Permalink ELI